คลังเมินค่ายรถฟ้องคืนภาษีรถยนต์
รมช.คลัง ยืนยันนโยบายคืนภาษีรถยนต์คันแรกไม่ทำผิดข้อสัญญาการค้า ด้านอธิบดีสรรพสามิตเลี่ยงบาลีคืนเงินไม่ได้คืนภาษี
15 ก.ย. 2554

รมช.คลัง ยืนยันนโยบายคืนภาษีรถยนต์คันแรกไม่ทำผิดข้อสัญญาการค้า ด้านอธิบดีสรรพสามิตเลี่ยงบาลีคืนเงินไม่ได้คืนภาษี
นายบุญทรง เตริญาภิรมย์ รมช.คลัง กล่าวว่า ไม่กังวลที่ค่ายรถยนต์บางแห่งเตรียมยื่นฟ้องร้องรัฐบาลเรื่องการดำเนินนโยบายคืนภาษีรถยนต์คันแรกไม่เกิน 1 แสนบาท ว่า เป็นการกีดกันการค่าตามข้อตกลง การเปิดการค้าเสรีอาเซียน และประชาคมเศรษฐกิจอาเซียน (เออีซี) เนื่องจากรัฐบาลไม่ได้แทรกแซงราคา และก็ไม่ได้มีการลดภาษีสรรพสามิต ผู้ซื้อรถยนต์ยังต้องจ่ายเงินซื้อเท่าเดิม เพียงแต่รัฐบาลจะคืนเงินให้ในภายหลังเท่านั้น



บุญทรง
"ตอนนี้ยังไม่มีการทบทวนเงื่อนไข ก็ต้องรอดูว่าค่ายรถยนต์จะฟ้องรัฐบาลอย่างไร ยืนยันว่าเรื่องนี้เป็นนโยบายในประเทศ มุ่งเน้นส่งเสริมให้ประชาชนได้ซื้อรถในราคาถูกลง"นายบุญทรง กล่าว
ด้านนายพงษ์ภาณุ เศวตรุนทร์ อธิบดีกรมสรรพสามิต กล่าวว่า นโยบายดังกล่าวไม่ขัดกับหลักการค้าแต่อย่างไร โดยชื่อนโยบายที่คณะรัฐมนตรี (ครม.) อนุมัติเห็นชอบ เรียกว่า นโยบายคืนเงินรถยนต์คันแรก ไม่ใช่คืนภาษีรถยนต์คันแรก โดยในวันพรุ่งนี้กรมสรรพสามิตจะหารือกับสมาคมเช่าซื้อไทย (ไฟแนนซ์) และผู้ประกอบการรถยนต์อีกครั้ง เพื่อกำหนดหลักเกณฑ์ไฟแนนซ์โอนรถยนต์เปลี่ยนมือก่อน 5 ปี ตามเงื่อนไข หากเกิดเหตุสุดวิสัยเพื่อสามารถยึดรถไปขายทอดตลาดได้ โดยจะต้องมีการกำหนดให้ชัดเจนว่ากรณีไหนบ้างที่เป็นเรื่องสุดวิสัย เพื่อไม่ให้เกิดปัญหาตามมา
อธิบดีกรมสรรพสามิต กล่าวว่า ครม. ได้อนุมัติงบ 100 ล้านบาท ให้กรมสรรพสามิต เป็นค่าบริหารจัดการตามนโยบายคืนเงินรถคันแรก โดยอนาคตอาจต้องของบเพิ่มเติม เพื่อใช่ในการติดตามทวงคืนเงิน กรณีที่ผู้ซื้อรถทำผิดเงื่อนไข และไม่จ่ายเงินที่ได้ไปคืนให้รัฐบาล
ทั้งนี้ นโยบายคืนเงินรถยนต์คันแรกจะเริ่มมีผลตั้งแต่วันพรุ่งนี้ ถึง 31 ธ.ค. 2555 โดยรถยนต์ที่ได้สิทธิต้องราคาไม่เกิน 1 ล้านบาท รถยนต์นั่งไม่เกิน 1,500 ซีซี